TM-XML blev defineret af en arbejdsgruppe, som blev nedsat af Kontoret for Harmonisering i det Indre Marked (Varemærker og Design) i juni 2003. Der er blevet offentliggjort otte udkast med henblik på bemærkninger (version 0.1 til 0.7 og 1.0 udkast), før den endelige version 1.0 Final blev offentliggjort den 26. maj 2006 på gruppens websted TM-XML.org. Det er blevet foreslået, at TM-XML Version 1.0 Final anvendes som grundlag for oprettelsen af en WIPO-standard med betegnelsen ST.66, som er blevet vedtaget af Standing Committee on Information Technologies / Standards and Documentation Working Group (SCIT/SDWG) (Det Stående Udvalg for Informationsteknologier / arbejdsgruppen vedrørende standarder og dokumentation) på det 8. møde den 19.-22. marts 2007 i Geneve.